Screenshot: HRT

DANAS u HRT-ovoj emisiji "Nedjeljom u 2" kod Aleksandra Stankovića gostuje HDZ-ov kandidat za gradonačelnika Zagreba Drago Prgomet.



Prgomet će u emisiji progovoriti o planovima za Zagreb, stanju u stranci te aktualnim političkim događajima.

Stanković je započeo emisijom provokacijom: "Očigledno neće postati gradonačelnik".

"Očigledno griješite, podcjenjujete HDZ i mene, snagu HDZ-a. Cijeli život brinem o ljudima i namjera mi je brinuti o Zagrebu i njegovim građanima, ambiciju imam.

Da ankete kroje izborne rezultate, Clinton bi bila predsjednica Amerike, Josipović Hrvatske, a Velika Britanija u Europskoj uniji. Ostavimo ankete, rezultati se broje 21. svibnja, to će biti konačan rezultat.", kazao je Prgomet.

O pregovorima s Milanovićem

"Što se tiče zavjesa, sastanka s Milanovićem i Kotromanovićem, da sam htio sastanak tajiti, organizirao bih sastanak u podrumu, a ne na katu kod čovjeka koji mi je bio suborac. Ono što je bitno je da nikad nisam digao ruku za SDP i gospodina Milanovića", rekao je Prgomet.

U nastavku je prokomentirao to što Zlatko Hasanbegović nije dao podršku službenom kandidatu HDZ-a.

O Hasanbegović

"Nije Hasanbegović problem, ali činjenica je da kolegijalnost nalaže, barem ona politička, kad izaberete kandidata, da stanete iza njega. Izbori su najvažniji proces u funkcioniranju političkih stranaka. Nemamo mi strah od toga, žao mi je da Hasanbegović nije pokazao hrabrost kad je njegova generacija odlazila ratovati, on se naslikavao s posuđenim braniteljskim kapama.



Svatko bi trebao iz vlastitog života i aktivnosti iznositi ideje i prijedloge. Ovdje se pokušava nametnuti paradigma domoljublja jedna, dok je ona praktična bila u drugom planu. Mrak Taritaš i Švaljek nisu se slikale s tim kapama, to je razlika između njih.

O projektima za Zagreb

Prgomet se osvrnuo i na buduće planove za Zagreb.



"Dječja bolnica, koja mora biti u Novom Zagrebu, uvijek je dobro da bude spojena uz opću bolnicu. Moramo biti pošteni i priznati da sveučilišna bolnica u Blatu nikad neće biti pretvorena u bolnicu. Struktura koja je građena za bolnicu prije 30 godina sada ne odgovara standardima za bolnice, pitanje je koliko je ona očuvana, mislim da od toga neće biti ništa.

Područje Velesajma je neiskorišten prostor, treba ga staviti u funkciju. Nije realno očekivati da će ikad biti opet kao u vrijeme bivše Jugoslavije. Dio možemo u inkubator isto pretvoriti.

Ne mogu reći koliko košta, ali to nije projekt samo Grada, to bi Vlade isto bio. O novcima će govoriti oni koji znaju.

Projekt nam i dječji vrtić u Svetoj Klari, nije kapitalan, ali nam je bitan", rekao je.

Na pitanje o tome što bi Zagreb od Ljubljane i gradova u okruženju preuzeti, Prgomet je rekao da Zagreb u europskom kontekstu ne stoji dobro.

Tekst se nastavlja ispod oglasa

O poziciji Zagreba

"Bandić često kaže da je Zagreb u hrvatskoj bez konkurencije. To je sve točno, kao da uspoređujete dvometraša i čovjeka od metar i pol - tko će lakše zakucati. U kulturi življenja, školovanju, ekologiji i prometu smo na začelju u Europskoj uniji", kazao je Prgomet.

Na pitanje o tome što bi u zagrebačkom proračunu mijenjao, Prgomet je kazao kako je puno toga zadano.

"Uglavnom su ti proračuni zadani, ali postoji problem povlačenja sredstava iz EU-a. S tim se mogu dobre preraspodjele napraviti", naveo je.

Dodao je i kako podržava smanjenje prireza i nameta malim poduzetnicima.

Za smanjivanje nameta malim poduzetnicima

"Stranke desnog centra se obično za to zalažu. Ova Vlada je krenula s poreznim rasterećenjem, to se već osjetilo na plaćama.

Prireze ćemo smanjiti na 15 posto do kraja mandata, svatko kome ostane nešto u džepu znat će to iskoristiti bolje nego da mu grad troši novac. Pratit ćemo skidanje parafiskalnih nameta", istaknuo je.

Na pitanje o tome je li spasio život Ranku Ostojiću kao liječnik, Prgomet je kazao kako ne može govoriti o svojim argumentima.

O kurikularnoj reformi



Stanković je podsjetio Prgometa na njegovu potporu Borisu Jokiću u trenutku kad je zapela kurikularna reforma.



"HRID podržava nastavak zacrtanog rada Borisa Jokića i protivimo se svakom političkom pritisku na djelatnike uključene u rad na kurikularnoj reformi", tada ste rekli", podsjetio je Stanković Prgometa.



"HDZ nikad nije odustao od toga da se provede kurikularna reforma. Ako nema Jokića, netko to treba preuzeti i voditi. To je nešto što je ključno i što treba napraviti", kazao mu je Prgomet.

Prgomet se osvrnuo i na situaciju u Agrokoru.

O Agrokoru



"Vlada se treba apsolutno uplesti. Digla se nepotrebna buka oko toga što se Vlada upliće. Najveća vrijednost ove Vlade je društvena i politička stabilnost.

Raste BDP, bolji je rejting, kamate na zajmove su sve bolji, pustiti da se u Hrvatskoj dogodi nešto s firmom koja ima 3 posto BDP-a, bilo bi neodgovorno.

Kad se General Motors tresao, Obama je intervenirao. Ne bi ni Merkel stajala po strani da se trese T Com i drugi. Mi kad želimo sačuvati stabilnost to ne valja, a kad drugi to rade, to valja. Ne razmišljam o ruskom prodoru, važno je da se sačuvaju radna mjesta i koncern", kazao je Prgomet.